Wir, Agnes, von gottes gnaden wilent chuneginne ze Ungern, ✳ vergehen und tuͦn chunt allen den,
die disen brief senhent oder hoͤrent lesen, ✳ das uns unser liebù swester Elizabeth, htˀzoginne ze
Lothringen, het gegeben sibentzig march silbers. ✳ und die haben wir bekeret in den nutze unsers chlo¬
sters ze Chungesfelt. ✳ und des guͦtes zuͦ einer wider legung, so ordenen wir die meyger hoͤf ze Husē,
die jerglich geltent drizig stucke ✳ zuͦ dem jartzit unser lieben swester Elizabethen, htˀzoginne ze ✳
Lothringē mit der bescheidenheit, ✳ das si ewecklich ir jartzit da von began sùllen ✳ uf den tag als
got ùber si gebùttet. ✳ also das du swester, dù der jarzit phliget das gelt in nemen sol ✳ und sol des
selben tages geben den swestern zwei phunt zuͦ dem male ✳ und sol oͧch teilen vier phunt under
die swestern, je der swester iren teil besunder in die hant ✳ und der custrin dritzig schilling, ✳ das
si da von habe zweinzig kertzen ✳ in der mâse als zuͦ unsers lieben herrē und vatters, chunig Alb̄, se¬
ligē, jarzit. ✳ man sol oͧch geben den brudern in dem convente ein phunt ✳ und ein phunt under si teilē,
je dem bruͦder sinē teil besunder. ✳ man sol oͧch bachen fùnf mùtt kˀnen, die man des selben tages tei¬
len sol gemeinen armen lùten. ✳ wir wellen oͧch, das die bruͦder ein sel messe singen und ein vigily
und je der bruͦder besunder ein selmesse spreche. ✳ die frowen sùllent och oͧch ein selmesse singen und ein
vigily und dù swester besunder ein vigilie und ein placebo ✳ und hundert pater noster und hundtˀ
ave Maria sprechen. ✳ ich, dù epthissenne, und aller der convente gemeinlich vergehen und binden uns
stet ze haben un̄ ze volle fuͤrend ✳ alles, das da vor geschriben ist mit unsern gehorsami un̄ gewissent
un̄ ze einē offenn urchùnde, so hencke ich, dù epthissenne, min ingesigel und des conventes ingesigel
zuͦ unser htˀzlieben frowē un̄ muͦtˀ der chuneginne von Ungern ingesigel an diesen brief, ✳ der ge¬
ben ist ze Chungesfelt an sant Uͦlrichs tag in dem jare, do man zalte von Christes geburte drù¬
zehenhundert jar, ✳ dar nach in dem vierzigosten jare. ✳